b'\n_START_ARTICLE_\nN\xc3\xb6rtti\n_START_PARAGRAPH_\nN\xc3\xb6rtti on arkikieless\xc3\xa4 k\xc3\xa4ytetty ilmaus esimerkiksi innokkaasta tietotekniikan harrastajasta, joskin termill\xc3\xa4 voidaan viitata laaja-alaisesti eri aihepiirien innokkaisiin harrastajiin. Stereotyyppisess\xc3\xa4 merkityksess\xc3\xa4\xc3\xa4n n\xc3\xb6rtti on harrastukseensa syventynyt ja sosiaalisesta el\xc3\xa4m\xc3\xa4st\xc3\xa4 hieman syrj\xc3\xa4ytynyt._NEWLINE_N\xc3\xb6rtti-sanaa on suomen kieless\xc3\xa4 k\xc3\xa4ytetty 1980-luvusta l\xc3\xa4htien merkityksiss\xc3\xa4 \xe2\x80\x9dsaamaton nahjus, nynny\xe2\x80\x9d, \xe2\x80\x9dyli-innokas koululainen, hikipinko\xe2\x80\x9d ja \xe2\x80\x9dinnokas tietokoneiden harrastaja\xe2\x80\x9d.\n_START_SECTION_\nSamantapaisia sanoja\n_START_PARAGRAPH_\nFriikki muistuttaa n\xc3\xb6rtti\xc3\xa4; h\xc3\xa4n on jonkin asian innokas harrastaja tai ihailija. Toinen n\xc3\xb6rtille sukua oleva ilmi\xc3\xb6 on giikki (engl. geek). Geek saatetaan nykyisin m\xc3\xa4\xc3\xa4ritell\xc3\xa4 \xe2\x80\x9dsosiaalisesti lahjakkaaksi, ulkon\xc3\xa4\xc3\xb6st\xc3\xa4\xc3\xa4n huolehtivaksi n\xc3\xb6rtiksi\xe2\x80\x9d, joka on intohimoisen kiinnostunut jostakin tekniikkaan tai populaarikulttuuriin liittyv\xc3\xa4st\xc3\xa4 asiasta. Geek-naisten esi\xc3\xa4idiksi mainitaan 1800-luvulla el\xc3\xa4nyt matemaatikko Ada Lovelace, jota pidet\xc3\xa4\xc3\xa4n kaikkien aikojen ensimm\xc3\xa4isen\xc3\xa4 tietokoneohjelmoijana.\n_START_SECTION_\nN\xc3\xb6rttikulttuuri\n_START_PARAGRAPH_\n25. toukokuuta on julistettu Geek Pride Day\xe2\x80\x99ksi. T\xc3\xa4ll\xc3\xb6in juhlitaan ensimm\xc3\xa4isen T\xc3\xa4htien sota -elokuvan julkaisua, Linnunradan k\xc3\xa4sikirja liftareille -kirjan innoittamaa pyyhep\xc3\xa4iv\xc3\xa4\xc3\xa4 ja Terry Pratchettin kirjaan viittaavaa p\xc3\xa4iv\xc3\xa4\xc3\xa4 Glorious 25 May. _NEWLINE_Suomessa n\xc3\xb6rttien j\xc3\xa4rjest\xc3\xb6ksi ilmoittautui vuonna 1997 perustettu Irti El\xc3\xa4m\xc3\xa4st\xc3\xa4 -yhdistys, joka j\xc3\xa4rjesti tiedotusv\xc3\xa4lineiss\xc3\xa4kin huomiota saaneen \xe2\x80\x9dn\xc3\xb6rtti-iskun\xe2\x80\x9d tammikuussa 1999, jolloin yhdistyksen j\xc3\xa4senet chattailivat Helsingin rautatieaseman matkatavaralokeroissa. Yhdistys ei ole en\xc3\xa4\xc3\xa4 aktiivinen._NEWLINE_Vuonna 2013 perustettu suomalainen N\xc3\xb6rttityt\xc3\xb6t ry pyrkii nettisivujensa mukaan edist\xc3\xa4m\xc3\xa4\xc3\xa4n sukupuolten v\xc3\xa4list\xc3\xa4 tasa-arvoa n\xc3\xb6rttipiireiss\xc3\xa4 ja maailmassa yleisesti. Nimest\xc3\xa4\xc3\xa4n huolimatta toiminta on avointa kaikille sukupuolesta riippumatta. N\xc3\xb6rttityt\xc3\xb6t ry yll\xc3\xa4pit\xc3\xa4\xc3\xa4 N\xc3\xb6rttityt\xc3\xb6t-blogia, jossa julkaistaan n\xc3\xb6rttiaiheisia artikkeleita useamman kerran viikossa.\n_START_SECTION_\nMuoti\n_START_PARAGRAPH_\nSarvisankaisia silm\xc3\xa4laseja kutsutaan \xe2\x80\x9dn\xc3\xb6rttilaseiksi\xe2\x80\x9d.'